b'\n_START_ARTICLE_\nEifelrennen 1934\n_START_SECTION_\nPred dirko\n_START_PARAGRAPH_\nMo\xc5\xa1tvo Mercedes-Benz je po umiku z zadnje nem\xc5\xa1ke dirke Avusrennen zaradi te\xc5\xbeav z uplinja\xc4\x8dem, na tej dirki resni\xc4\x8dno debitiralo po vrnitvi v moto\xc5\xa1port. Nastopili so z dvema dirkalnikoma, ker Rudolf Caracciola \xc5\xa1e ni bil popolnoma pripravljen po po\xc5\xa1kodbi, \xc5\xa1e posebej na tem zahtevnem dirkali\xc5\xa1\xc4\x8du. Manjkali so tudi vidnej\xc5\xa1i Maseratijevi dirka\xc4\x8di._NEWLINE_Ta dirka je po zapisu Alfreda Neubauerja v svoji knjigi M\xc3\xa4nner, Frauen und Motoren kraj, kjer se je rodila legenda o Srebrnih pu\xc5\xa1\xc4\x8dicah, ki so ime dobile po srebrni barvi aluminija po odstranitvi vseh nanosov barve z dirkalnikov, da bi zadostili pravilu o maksimalni masi dirkalnika 750 kg. Toda ta zgodba ne temelji na realnosti, saj je dirka potekala pod pravili Formula Libre, ki ne omejujejo mase dirkalnikov.\n_START_SECTION_\nDirka\n_START_PARAGRAPH_\n\xc5\xa0tart dirke je bil prestavljen na ve\xc4\x8d ur zaradi megle, de\xc5\xbeja in to\xc4\x8de. Ob treh popolne se je dirka le za\xc4\x8dela. Ve\xc4\x8d dirkalnikov je zapeljalo skupaj v ovinek S\xc3\xbcdkehre, pri \xc4\x8demer je Emil Frankl tr\xc4\x8dil v enega od dirka\xc4\x8dev, se zavrtel in prevrnil, ob tem je avstrijski dirka\xc4\x8d utrpel smrtne po\xc5\xa1kodbe. On koncu prvega kroga je vodil Luigi Fagioli, sledili pa so mu Manfred von Brauchitsch, Hans Stuck, ki je \xc5\xa1tartal iz \xc5\xa1tirinajstega \xc5\xa1tartnega mesta, Louis Chiron, Mario Tadini, Clifton Penn-Hughes, Hermann zu Leiningen in Paul Pietsch. Alfred Neubauer je ukazal Fagioliju naj spusti von Brauchitscha in v ovinku Bergwerk sta Mercedesova dirka\xc4\x8da zamenjala mesti. V tretjem krogu je August Momberger odstopil zaradi okvare \xc4\x8drpalke za gorivo, tudi ostala dirkalnika Auto Uniona pa sta imela te\xc5\xbeave, saj je kamen prebil rezervoar za gorivo na zu Leiningenovem dirkalniku, ki so mu v boksih zakrpali rezervoar in ga ponovno napolnili, a je nem\xc5\xa1ki dika\xc4\x8d padel na za\xc4\x8delje._NEWLINE_Von Brauchitsch je naredil \xc5\xa1estin\xc5\xa1tiridesetsekundo prednost pred Fagiolijem, ki je moral odbijati stalne napade Stucka, med tem pa je Tazio Nuvolari odstopil zaradi tehni\xc4\x8dne okvare. Na polovici dirke sta Mercedesova dirkalnika zapeljala na postanek v bokse, ob tem pa se je razvnel prepir med \xc5\xa1efom mo\xc5\xa1tva Neubauerjem in Fagiolijem o mo\xc5\xa1tvenih ukazih. Fagioli je nadaljeval, toda po dalj\xc5\xa1em premisleku je v petnajstem krogu preprosto zaustavil dirkalnik ob stezi in, \xc5\xa1e vedno besen zaradi ukaza Neubauerja, odstopil. Dirkalnikom Alfa Romeo ni bilo potrebno opraviti postanka za gorivo, vseeno pa niso mogli konkurirati nem\xc5\xa1kim dirkalnikom, razlika je bila predvsem v oprijemu dirkalnika s stezo._NEWLINE_N\xc3\xbcrburgring je vzel svoj davek, Hans R\xc3\xbcesch in Eugenio Siena sta odstopila zaradi okvare motorja, dokon\xc4\x8dno pa je odstopil tudi zu Leiningen, tako da je dirkal le \xc5\xa1e en dirkalnik Auto Union, toda Stuck je zdaj vodil z enominutno prednostjo pred von Brauchitschem. V vodstvu Mercedesovega mo\xc5\xa1tva so bili zaskrbljeni, ker je vse kazalo, da bo Stuck odpeljal dirko brez postanka v boksih, toda po dolgem postanku dotedaj vodilnega Nemca za gorivo, pnevmatike in sve\xc4\x8dke, je imel von Brauchitsch skoraj minuto in pol prednosti. S tako prednostjo je von Brauchitsch z lahkoto zmagal, Stuck se je moral zadovoljiti z drugim mestom, tretji pa je bil Chiron. Von Brauchitsch je dosegel svojo in mo\xc5\xa1tveno prvo zmago v prvem nastopu.'